LT Europos Sąjungos oficialusis leidinys C 160/7

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2013/C 160/05

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„MOHANT“

EB Nr.: SI-PDO-0005-0424-29.10.2004

SGN ( ) SKVN ( X )

1. Pavadinimas

„Mohant“

2. Valstybė narė arba trečioji šalis

Slovėnija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kuriam taikomas 1 punkte nurodytas pavadinimas, aprašymas

„Mohant“ – minkštas balkšvai geltonos, rusvai gelsvos ar šviesaus sviesto spalvos, pikantiško, aštraus, aitraus ir išskirtinio kvapo ir skonio sūris. Sūrio paviršius glotnus, lygus, sausas ir tąsus. Masė vienalytė, glotni, iš dalies tąsi, sunkiai tepama arba tepi, suformuota ir gali būti šiek tiek grūdėta. Atsižvelgiant į tradicinį pieno nugriebimo metodą, subrandintame „Mohant“ turi būti ne mažiau kaip 35 proc. sausųjų riebalų, ne mažiau kaip 17 proc. baltymų ir 0,5–2,5 proc. druskos.

3.3. Žaliavos (taikoma tik perdirbtiems produktams)

„Mohant“ gaminamas iš žalio karvės pieno, gaunamo geografinėje vietovėje.

3.4. Pašarai (taikoma tik gyvūniniams produktams)

Pieninės karvės dažniausiai šeriamos geografinėje vietovėje gaminamais pašarais ir stambiaisiais pašarais (ganyklų žole, šienu, silosu), kurie turi sudaryti ne mažiau kaip 75 proc. sausųjų paros raciono medžiagų. Taip pat leidžiama duoti vitaminų bei mineralų papildų.

3.5. Specialūs gamybos veiksmai, atliktini nustatytoje geografinėje vietovėje

Surinkti pieną ir gaminti „Mohant“ privaloma nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

„Mohant“ brandinamas didelėse statinėse anaerobinėmis sąlygomis. Po brandinimo sūris būna minkštas ir tepus, be žievelės, saugančios jį nuo sudžiūvimo ir oksidacijos. Siekiant išsaugoti „Mohant“ būdingas organoleptines savybes po brandinimo, išėmus iš didelių statinių sūrį privaloma iškart supakuoti. Brandinant anaerobinėmis sąlygomis susidaro dujos, dėl kurių sūrio viduje formuojasi oro ertmės. Todėl labai svarbu, kad sūris būtų pakuojamas atsargiai, o mikrobiologinį gedimą galinčias sukelti oro ertmes privaloma nedelsiant suspausti.

„Mohant“ formuojamas ir pjaustomas prieš pat supakuojant. Supakavus sūrį, stiklainį ir dangtelį privaloma sutvirtinti sandarinimo etikete, kuria užtikrinama, kad pakuotė nebuvo atidaryta.

Tik geografinėje vietovėje pakuojant „Mohant“ užtikrinama, kad sūris būtų supakuotas kuo greičiau, išsaugant jam būdingas organoleptines savybes ir užtikrinant mikrobiologinę saugą.

3.7. Specialios ženklinimo etiketėmis taisyklės

„Mohant“ etiketėje privaloma nurodyti „Mohant“ pavadinimą, logotipą „Samo eden je Mohant, Bohinj“ (yra tik vienas „Mohant“ Bochinyje), nuorodą „Saugoma kilmės vietos nuoroda“ ir nacionalinį kokybės ženklą.

4. Glaustas geografinės vietovės apibūdinimas

Geografinė vietovė, kurioje surenkamas pienas ir gaminamas sūris „Mohant“, yra centrinėje Julijos Alpių dalyje. Jos ribos tęsiasi nuo Koblos viršūnės, per Bochinio Balną (Bohinjsko Sedlo) iki Pečanos kalno ganyklų, Rovtaricos upelio Soteskos kryptimi, Krainos Slėnio (Kranjska Dolina) per Plešą Mrzli Studeneco kryptimi, iki Debela Pečo, iki Riavinos per Triglavą į Triglavo ežerų slėnį, per Aukštutinę Komną (Zgornja Komna) iki Gražiosios Komnos (Lepa Komna), per Tolmino Kuką iki Vogelio, per Raskoveco kalno ganyklas, per Juodojo Piršto kalną (Črna Prst) iki Koblos.

5. Ryšys su geografine vietove

5.1. Geografinės vietovės ypatumai

Geografinė vietovė, kurioje surenkamas pienas ir gaminamas sūris „Mohant“, yra Triglavo nacionaliniame parke, tinklo „Natura 2000“ teritorijoje. Ją iš trijų pusių supa aukštos kalvos, o rytų pusėje driekiasi slėnis, kuriame, išgraužusi gilią vagą, teka Bochinio Sava.

Geografinei vietovei būdingas Alpių klimatas ir palyginti atšiaurios, šaltos žiemos bei trumpos vasaros. Šioje vietovėje dažni oro pokyčiai, o per liūtis iškrenta daug kritulių. Vidutinė metinė temperatūra slėnyje siekia 7,7 °C, o kalnuose – 3,6 °C. Šilčiausias mėnuo – liepa, šalčiausias mėnuo slėnyje – sausis, o kalnuose – vasaris.

Tokios dirvožemio ir klimato sąlygos turi tiesioginės reikšmės tos geografinės vietovės Alpių ganyklų augmenijai ir pievoms. Geografinės vietovės Alpių kalkakmenio augmenija yra viena turtingiausių Europoje. Ten auga daugiau nei tūkstantis skirtingų augalų rūšių, įskaitant kai kurias augalų grupes, kurios neauga niekur kitur. Dauguma tų augalų yra saugomi.

Dėl netoli esančios Viduržemio jūros ant pietinių žemutinio Bochinio ir Pršiveco šlaitų veši šilumamėgiai augalai. Augalai yra prisitaikę prie atšiaurių sąlygų: jie yra žemaūgiai arba šliaužiantys, greitai vystosi, jų dauginimosi laikotarpis trunka kelerius metus, o lapai yra stori ir dažnai pūkuoti. Ilgos šaknys augalams padeda įsitvirtinti dirvožemyje, o jų žiedai yra spalvingesni.

Alpių pienininkystė ir su ja susijusi sūrių gamyba geografinėje vietovėje siekia tryliktąjį amžių. Dėl ariamos žemės trūkumo, ilgų žiemų ir trumpų vasarų nuo senų laikų gyventojai daugiau dėmesio skyrė gyvulių auginimui. Bochinio žmonės šią veiklą perteikė vaizduojamuoju menu. Pavasarį piemenys pradėdavo ganyti gyvulius šienaujamuose šlaituose – žemiausiose ganyklose, paskui gindavo gyvulius į vidutiniame aukštyje ir aukščiau esančias kalnų ganyklas, o rudenį pargindavo atgal į slėnį.

Iki pat 19-ojo amžiaus vidurio kiekvienas pienininkyste besiverčiantis kalnų ūkininkas kalnų ganyklose iš pieno gamindavo pieno produktus. Dar tada „Mohant“ garsėjo tarp kalnų ganyklose gaminamų pieno produktų.

„Mohant“ gaminimo istoriją ir „Mohant“ vardo naudojimą geografinėje vietovėje liudija įvairūs rašytiniai ir žodiniai šaltiniai. 2003 m. išleistame Slovėnų etimologijos žodyne (Slovenski etimološki slovar) dr. Markas Snojus teigia, kad pavadinimas „Mohant“ siekia 18-ąjį amžių. 1925 m. išleistoje Antono Pevco knygoje „Sūrių gamyba“ (Sirarstvo) „Mohant“ gamybos Bochinyje aprašymui skirtas gana ilgas skyrius. Tradicinį „Mohant“ gamybos būdą 1987 m. knygoje „Bohinjski zbornik“ aprašė ir Anka Novak. Ypač išskiriami du tradicinio gamybos metodo etapai: etapas, kuriuo po džiovinimo varškės grūdeliams leidžiama nusėsti statinės dugne, ir etapas, kuriuo sūris anaerobinėmis sąlygomis brandinamas specialiose statinėse (deže). „Mohant“ iki šiol gaminamas tradiciniu būdu.

5.2. Produkto ypatumai

„Mohant“ būdingas labai stiprus kvapas ir pikantiškas skonis, kuris gali būti ir kartokas. Sūrio kvapas ir skonis daugeliui žmonių gali pasirodyti atgrasus, tačiau dėl šių būdingų savybių sūris „Mohant“ išsiskiria iš kitų sūrių.

Kita specifinė savybė – sūrio tekstūra. Sūris yra tepus ir gali būti šiek tiek grūdėtas.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Savybės, kuriomis „Mohant“ išsiskiria iš kitų sūrių, yra glaudžiai susijusios su geografine vietove, kurioje jis gaminamas. Vietinė geografinės vietovės pievų, ganyklų ir kalnų ganyklų augmenija veši dėl dirvožemio ir klimato ypatybių. Geografinės vietovės Alpių kalkakmenio augmenija yra viena turtingiausių Europoje. Ten auga daugiau nei tūkstantis skirtingų augalų rūšių, įskaitant kai kurias augalų grupes, kurios neauga niekur kitur. Kai kurie iš šių augalų yra saugomi. Pienininių karvių pašarai gaminami geografinėje vietovėje. „Mohant“ ypatumai labai priklauso nuo turtingos vietos augmenijos. Dėl šios augmenijos žalias pienas, iš kurio gaminamas „Mohant“, pasižymi ypatingomis organoleptinėmis savybėmis, nuo kurių labai priklauso savitas „Mohant“ kvapas ir skonis, kuriuo jis išsiskiria iš kitų sūrių. Kadangi pienas nėra apdorojamas termiškai ar taikant intensyvias, ribojančias ar griežtas technologines procedūras (atšaldymas per žemoje temperatūroje, terminis apdorojimas per aukštoje temperatūroje, ilgos pieno brandinimo procedūros), savaime kintanti ir naudinga vietos mikroflora neleidžia daugintis nepageidaujamiems patogeniniams mikroorganizmams.

Tradicinis iš kartos į kartą perduodamas gamybos metodas taip pat turi didelės įtakos „Mohant“ kvapui, skoniui ir tekstūrai. Šis sūris tradiciškai brandinamas anaerobinėmis sąlygomis specialiose didelėse statinėse (deže). Brandinant baltymai suskaidomi į amino rūgštis. Taip išsiskiria dujos ir dėl to sūris tampa tepus ir įgyja jam būdingą kvapą ir skonį.

Nuoroda į paskelbtą specifikaciją

(Reglamento (EB) Nr. 510/2006 5 straipsnio 7 dalis (3))

http://www.mko.gov.si/fileadmin/mko.gov.si/pageuploads/podrocja/Varna_in_kakovostna_hrana_in_krma/zasciteni_kmetijski_pridelki/Specifikacije/MOHANT_SP_EU.pdf

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Žr. 2 išnašą.